和秀實寄詩
作者：王洋
朝代：宋

paragraphs: 去年河南歸故地，今年朔方兵又起。
血牲面埋曾幾時，無乃姦盟神不喜。
嗟爾萬人來遠荒，豈無戰士傷金瘡。
封疆萬里尚越境，金帛露積猶多藏。
國家彌文今尚武，已碎銅山鑄銅虎。
勿矜突騎飲長河，肅慎燕陲吾北土。
且知成功俱自天，天心可卜因豐年。
但令三錢博斗米，任爾自枕干戈眠。